text: Bilist sad fastklemt efter sammenstød med vejtræ
  01 december 2013 kl. 07.50
  Hårdt kvæstet mand er overført til sygehuset i Kolding efter soloulykke.
  En 46-årig mand er kommet alvorligt til skade efter et solouheld natten til søndag i det sydvestlige Jylland.
  Politiet fik klokken 02.23 en anmeldelse om en bil, der var kørt ind i et vejtræ på Tirslundvej ved Brørup.
  Sammenstødet med vejtræet var så voldsomt, at manden blev fastklemt. Han var bevidstløs, da politiet kom frem.
  Bilisten, der kommer fra lokalområdet, er indlagt på sygehuset i Kolding, og han er uden for livsfare, oplyser Syd- og Sønderjyllands Politi.
  Politiet kan endnu ikke sige noget om, hvad der forårsagede ulykken.
  Natten til lørdag var der en lignende soloulykke i politikredsen, da en 32-årig mand kom slemt til skade, da hans bil ramte et vejtræ.
  